บจ.เฮปันผลเป็นหุ้น
เก็บเงินสดในมือลุยขยายธุรกิจหนุนโตหุ้นพุ่งแรงเป็นโอกาสขายหุ้นเพิ่ม
18 ก.พ. 2556

เก็บเงินสดในมือลุยขยายธุรกิจหนุนโตหุ้นพุ่งแรงเป็นโอกาสขายหุ้นเพิ่ม
บจ.ปรับวิธีปันผลแจกเป็นหุ้นได้หลายเด้ง เก็บเงินสดไว้ขยายธุรกิจ ฐานทุนแข็งแกร่งลด ดี/อี 
ผู้บริหารบริษัทจดทะเบียน (บจ.) เปิดเผยว่า คณะกรรมการบริษัทเตรียมพิจารณาการจ่ายเงินปันผลประจำปี 2555 โดยได้เปลี่ยนรูปแบบจากที่ผ่านมาจ่ายเป็นเงินสด ก็จะเปลี่ยนเป็นหุ้นปันผลแทน เนื่องจากต้องการเก็บเงินสดไว้สำหรับการลงทุน ขณะเดียวกันก็สามารถเพิ่มฐานทุนให้ใหญ่ขึ้น สามารถนำไปขอสินเชื่อได้มากขึ้นเพื่อนำไปขยายธุรกิจ แต่หากไม่ต้องการขอเงินกู้เพิ่มเติม ก็ช่วยลดสัดส่วนหนี้สินต่อทุน (ดี/อี) 
“ธุรกิจรับเหมาก่อสร้างต้องการเงินสดจำนวนมาก เพื่อรับงานทั้งของภาครัฐและเอกชนที่มีออกมามาก จึงต้องเก็บเงินสดที่ใช้แจกเงินปันผลในปีนี้ไว้ใช้ขยายงานดีกว่า” แหล่งข่าวเปิดเผย
นอกจากนี้ ราคาหุ้นที่ปรับตัวขึ้นมามากจะเป็นโอกาสในการเพิ่มทุนจดทะเบียน เนื่องจากเพิ่มหุ้นใหม่จำนวนไม่มากแต่สามารถระดมเงินก้อนโตในการขยายธุรกิจ เพื่อสร้างความสามารถในการแข่งขันและโอกาสทางธุรกิจ 
“การแจกหุ้นปันผล นอกจากบริษัทสามารถเก็บเงินสดไว้ขยายงานแล้ว ทุนจดทะเบียนที่เพิ่มขึ้นจะเพิ่มโอกาสทางธุรกิจและสามารถนำไปใช้เป็นฐานในการขอสินเชื่อจากธนาคารพาณิชย์มากขึ้น หากมีทุนเท่าที่มีอยู่ในปัจจุบันคงไม่สามารถรับงานขนาดใหญ่ขึ้น รวมถึงยังทำให้มีปริมาณหุ้นหมุนเวียนในตลาดเพิ่มมากขึ้นด้วย” แหล่งข่าวเปิดเผย
สำหรับนักลงทุนน่าจะได้รับผลดีจากการแจกหุ้นปันผลมากกว่าการปันผลด้วยเงินสด เพราะในระยะยาวราคาหุ้นจะดีขึ้นสะท้อนผลกำไรจากการดำเนินงาน ด้านคณะกรรมการบริษัท สยามฟิวเจอร์ ดีเวลอปเมนท์ (SF) อนุมัติให้แจกหุ้นปันผลอัตรา 8 ต่อ 1 เท่ากับ 0.125 บาท และปันผลเป็นเงินสดอีกหุ้นละ 0.01389 บาทให้แก่ผู้ถือหุ้นที่มีชื่อในทะเบียนวันที่ 5 เม.ย. 2556 โดยมีการเพิ่มทุนจดทะเบียนจำนวน 146,242,830 หุ้น เพื่อรองรับการจ่ายหุ้นปันผล
เมื่อวันศุกร์ที่ 15 ก.พ.ที่ผ่านมา บริษัท มาลีสามพราน (MALEE) มีการเพิ่มทุนพร้อมเปลี่ยนแปลงมูลค่าหุ้นที่ตราไว้ (แตกพาร์) จาก 2 บาท เป็น 1 บาท หลังจากราคาหุ้นปรับตัวขึ้นเร็วมาอยู่ที่ 126 บาท ส่วนบริษัท สาลี่อุตสาหกรรม (SALEE) แจกหุ้นปันผล และคณะกรรมการบริษัทมาลีฯอนุมัติให้ น.ส.ณัฐรินทร์ ตาลทอง อดีตประธานกรรมการบริหาร บริษัทหลักทรัพย์ (บล.) กสิกรไทย เป็นกรรมการอิสระ แทนนายมติ ตั้งพานิช ที่ครบวาระ
นายกิตติ ชีวะเกตุ ประธานเจ้าหน้าที่บริหารและกรรมการผู้จัดการ บริษัท ยูนิเวอร์แซล แอดซอร์บเบ้นท์ แอนด์เคมิคัลส์ (UAC) เปิดเผยว่า บริษัทมีเม็ดเงินเข้ามารวมทั้งสิ้นกว่า 300 ล้านบาท หลังขายหุ้นเพิ่มทุนให้กับผู้ถือหุ้นเดิมเมื่อช่วงปลายปี 2555 จำนวน 30 ล้านหุ้น ราคา 3 บาท และเพิ่มทุนขายให้กับประชาชนทั่วไป เมื่อช่วงเดือน ม.ค.ที่ผ่านมา จำนวน 24.30 ล้านหุ้น ที่ราคา 7.9 บาท ทำให้บริษัทมีฐานะการเงินที่แข็งแกร่งขึ้นและสามารถขยายธุรกิจได้ตามแผนที่วางไว้
“จริงๆ เรายังมีเม็ดเงินที่จะใช้ลงทุนเพราะสถาบันการเงินให้การสนับสนุน แต่ด้วยนโยบายที่บริษัทต้องการที่จะรักษาระดับหนี้สินต่อทุนไม่ให้เกิน 1 ต่อ 1 จึงตัดสินใจเพิ่มทุน เพราะมีโครงการที่จะต้องใช้เงินลงทุนเยอะและเมื่อเพิ่มทุนสำเร็จ ดี/อี ก็ลดลงมาอยู่ที่ 0.50.6 เท่า” นายกิตติ กล่าว
เงินเพิ่มทุนนำไปใช้ในโครงการลงทุนที่สุโขทัยประมาณ 600 ล้านบาท เมื่อสร้างเสร็จจะสร้างรายได้ให้กับบริษัทตั้งแต่ไตรมาส 2 ปีนี้เป็นต้นไป และจะสร้างรายได้เต็มปีในปี 2557 
สำหรับแผนงานในปี 2556 คาดว่า รายได้จะเติบโตจากปี 2555 ประมาณ 20% สำหรับราคาหุ้นของบริษัทที่ปรับตัวขึ้นมาเป็นผลจากที่นักลงทุนคาดหวังว่าอนาคตบริษัทมีแผนการลงทุนที่ชัดเจน และมีเป้าหมายการทำธุรกิจที่ชัดเจนด้วย